Lengyelország a Jagellók korában azt a lengyel történelmi időszakot jelöli, ami az 1386-os krevai egyezmény aláírásával, ezáltal Hedvig lengyel királynő és Jagelló litván nagyfejedelem házasságával kezdődött, és 1572-ig, az utolsó Jagelló-házi lengyel király, II. Zsigmond Ágost haláláig tartott. Lengyelország a korban a Litván Nagyfejedelemséggel alkotott perszonáluniót, majd az 1569-es lublini határozattal reálunióvá vált, megalakítva ezzel a Lengyel–Litván Nemzetközösséget.